CELEX: 32020R0517
Language: el
Date: 2020-04-03 00:00:00
Title: Εκτελεστικός κανονισμός (ΕΕ) 2020/517 της Επιτροπής της 3ης Απριλίου 2020 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

14.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 114/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/517 ΤΗΣ ΕΠΙΤΡΟΠΗΣ
         της 3ης Απριλίου 2020
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Απριλίου 2020.
            
               
                  Για την Επιτροπή
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και ΤελωνειακήςΈνωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη (κωδικός ΣΟ)
                     
                     
                        Αιτιολόγηση
                     
                  
                        (1)
                     
                     
                        (2)
                     
                     
                        (3)
                     
                  
                        Είδος αποτελούμενο από γιρλάντα τεχνητής ελάτης (κωνοφόρο δέντρο), μήκους 5 m περίπου και αλυσίδα φωτισμού LED η οποία φέρει περίπου 60 λαμπτήρες και είναι τυλιγμένη γύρω από τη γιρλάντα. Η αλυσίδα φωτισμού τροφοδοτείται με ηλεκτρικό ρεύμα τάσης 230 V. Τόσο η γιρλάντα όσο και η αλυσίδα φωτισμού είναι κατασκευασμένες από πλαστικές ύλες.
                        (Βλέπε εικόνα)  (*1)
                        
                     
                     
                        6702 10 00 
                     
                     
                        Η κατάταξη καθορίζεται από τους γενικούς κανόνες (ΓΕΚ) 1, 3 στοιχείο β) και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 6702 και 6702 10 00 .
                        Το είδος συνιστά σύνθετο προϊόν κατά την έννοια του ΓΕΚ 3 στοιχείο β). Λόγω των αντικειμενικών χαρακτηριστικών του, δηλαδή του γεγονότος ότι αποτελείται από γιρλάντα τεχνητής ελάτης με λαμπτήρες που προσδίδουν πρόσθετο διακοσμητικό αποτέλεσμα, το είδος έχει πρωτίστως διακοσμητική λειτουργία. Επιπλέον, η γιρλάντα τεχνητής ελάτης μπορεί να συνεχίσει να εκτίθεται για κοσμητικούς ή διακοσμητικούς σκοπούς, ακόμη και όταν οι λαμπτήρες είναι εκτός λειτουργίας. Ως εκ τούτου, η γιρλάντα τεχνητής ελάτης, η οποία προσομοιάζει με το φυσικό προϊόν (βλέπε επίσης Επεξηγηματικές Σημειώσεις του Εναρμονισμένου Συστήματος για την κλάση 6702), είναι το στοιχείο εκείνο που προσδίδει στο είδος τον θεμελιώδη χαρακτήρα του ως διακοσμητικού είδους. Επομένως, αποκλείεται η κατάταξη του είδους στη διάκριση 9405 40  ως άλλη ηλεκτρική συσκευή φωτισμού.
                        Αποκλείεται επίσης η κατάταξη στη διάκριση 9505 10  ως είδος για τις γιορτές των Χριστουγέννων, διότι, λόγω των αντικειμενικών χαρακτηριστικών του, δεν χρησιμοποιείται αποκλειστικά για τις γιορτές των Χριστουγέννων, αλλά κυρίως ως διακοσμητικό κατά τη χειμερινή περίοδο (βλέπε συμπληρωματική σημείωση 1 στο κεφάλαιο 95 σημείο 1 στοιχείο α) τελευταίο εδάφιο).
                        Κατά συνέπεια, το είδος κατατάσσεται στον κωδικό ΣΟ 6702 10 00  ως τεχνητό φύλλωμα, από πλαστικές ύλες.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.